詠筍用昌黎韻
作者：趙蕃
朝代：宋

paragraphs: 山居何所用，種竹並楹軒。
聽雨宵忘寐，摇風日破煩。
春來仍引蔓，雨後競添孫。
迸砌思移石，妨池欲廢盆。
隄防虞採掘，檢束費晨昏。
自是林深茂，非因地獨溫。
有朋如角立，布陣似爭騫。
戢戢株雖短，駸駸勢已存。
却行纔避碍，逆曳遂難垠。
婢喜頻留步，兒欣屢發言。
縱橫從可目，散漫孰尋根。
蟻敗須攻穴，羊侵要補藩。
驟驚疑瓦合，還訝若車奔。
豈害偏藏徑，何妨便滿園。
擁培規我力，振拔果誰恩。
坐見身長塹，行看籜蔽垣。
苔俱滋濕暈，蘭與王芳蓀。
未肯低前輩，終當及次番。
萬杉真浪說，千橘更何論。
蹇傲冬方見，陰森夏乃繁。
務令收晚節，忍把助朝餐。
此日聊成隠，它年定改門。
韓公留句偉，侯喜漫名掀。
韻險言無麗，搜窮筆殆髠。
直將攄鬰悶，底用役神魂。
示子斯同作，哦吟莫接暾。